
Zadeva: 
Osnutek Uredbe o izvajanju Uredbe (EU) o elektronski identifikaciji in storitvah zaupanja za elektronske transakcije na notranjem trgu in razveljavitvi direktive 1999/93/ES (EVA 2015-3330-0070)

Ministrstvo za izobraževanje, znanost in šport (MIZŠ) je pripravilo osnutek predloga Uredbe o izvajanju Uredbe (EU) o elektronski identifikaciji in storitvah zaupanja za elektronske transakcije na notranjem trgu in razveljavitvi direktive 1999/93/ES (EVA 2015-3330-0070; v nadaljevanju: osnutek izvedbene uredbe).
Predlagani osnutek izvedbene uredbe temelji na dejstvu, da na ravni Evropske unije (EU) sprejeta Uredba o elektronski identifikaciji in storitvah zaupanja za elektronske transakcije na notranjem trgu in razveljavitvi direktive 1999/93/ES (v nadaljevanju: Uredba 910/2014/EU) ureja vzajemno priznavanje elektronskih identifikacijskih sredstev, le te ločuje od storitev zaupanja za elektronske transakcije na notranjem trgu, pri slednjih pa postavlja tudi enotne zahteve za ponudnike kvalificiranih storitev zaupanja. Tako Uredba 910/2014/EU hkrati razveljavlja in razširja področje uporabe Direktive 1999/93/ES o elektronskem podpisu, ki smo jo v nacionalni pravni red prenesli z Zakonom o elektronskem poslovanju in elektronskem podpisu, sicer pa ureja tudi nekatere vsebine, ki so v našem pravnem redu deloma že urejene v različnih zakonih.
Za izvajanje Uredbe 910/2014/EU, ki je neposredno uporabljiva, je potrebno sprejeti predlagano izvedbeno uredbo, predlagani osnutek pa poleg pristojnih organov in kazenskih določb ureja tudi dodatne obveznosti v zvezi z vodenjem zanesljivega seznama in pooblašča ministra, pristojnega za informacijsko družbo, da  imenuje strokovno komisijo za pripravo strokovnih mnenj in za tehnološko koordinacijo. V prehodne določbe osnutka izvedbene uredbe je vključeno tudi določilo, da se kot sredstvo elektronske identifikacije lahko uporabi tudi kvalificirano potrdilo za elektronski podpis, ki je izdano tudi za namen avtentikacije, da z dnem uveljavitve predlagane uredbe prenehata veljati podzakonska akta (uredba in pravilnik), sprejeta na podlagi Zakona o elektronskem poslovanju in elektronskem podpisu in da  ministrstvo, pristojno za informacijsko družbo, do 1. avgusta 2016 po uradni dolžnosti izda odločbe, s katerimi overitelje, ki do 30. junija 2016 izdajajo kvalificirana potrdila na podlagi ZEPEP, kot ponudnike kvalificiranih storitev zaupanja vpiše v zanesljivi seznam. Ker zaenkrat na slovenskem trgu ni ponudnikov naprav za ustvarjanje kvalificiranega elektronskega podpisa in za ustvarjanje kvalificiranega elektronskega žiga, pa je glede izvajanja naloge certificiranja tovrstnih naprav v prehodnih določbah osnutka izvedbene uredbe predvideno tudi, da ministrstvo, pristojno za informacijsko družbo, z javnim pozivom stalno preverja morebitne potrebe in ob pojavu takšnih potreb imenuje organe za certificiranje.

Strokovno, zainteresirano in drugo javnost pozivamo, da podajo svoje morebitne pripombe in predloge čimprej, najkasneje do dne 11. maja 2016. Prosimo da osebe, ki bodo podale pripombe in predloge z navedbo imena in priimka ali drugih osebnih podatkov in ki ne želijo, da se ti podatki v kasnejši javni objavi stališča tudi objavijo, to posebej navedejo.  

S spoštovanjem,
PO POOBLASTILU GENERALNEGA DIREKTORJA

· Osnutek predloga izvedbene uredbe z obrazložitvijo

